SL Uradni list Evropske unije L 190/14

IZVEDBENI SKLEP KOMISIJE (EU) 2017/1357

z dne 19. julija 2017

o omejeni objavi sklica na standard EN 60335-2-9:2003, kakor je bil nazadnje spremenjen z A13:2010, o posebnih zahtevah za žare, opekače in podobne prenosne aparate za pripravo hrane v skladu z Uredbo (EU) št. 1025/2012 Evropskega parlamenta in Sveta v Uradnem listu Evropske unije

(notificirano pod dokumentarno številko C(2017) 3168)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (1) ter zlasti člena 11(1)(a) Uredbe,

Ob upoštevanju mnenja odbora, ustanovljenega s členom 22(1) Uredbe (EU) št. 1025/2012 –

ob upoštevanju naslednjega:

(1) Kadar harmonizirani standard, na katerega sklic je bil objavljen v Uradnem listu Evropske unije, zajema enega ali več elementov varnostnih ciljev iz Priloge I k Direktivi 2014/35/EU Evropskega parlamenta in Sveta (2), se domneva, da električna oprema, konstruirana za uporabo znotraj določenih napetostnih mej in izdelana v skladu z navedenim standardom, izpolnjuje zadevne elemente navedenih varnostnih ciljev.

(2) Nemčija in Norveška sta junija 2014 oziroma julija 2014 vložili uradna ugovora v zvezi s standardom EN 60335-2-9:2003 „Gospodinjski in podobni električni aparati – Varnost – 2-9. del: posebne zahteve za žare, opekače in podobne prenosne aparate za pripravo hrane“, kakor je bil nazadnje spremenjen z A13:2010.

(3) V uradnih ugovorih Nemčije in Norveške je navedeno, da oddelek 11 „Segrevanje“ standarda ne vključuje zadostnih določb glede mejnih vrednosti temperature dostopnih nefunkcionalnih površin. Standard zlasti dovoljuje več izjem glede mejnih vrednosti temperature, pri čemer lahko proizvajalec glede na velikost, obliko ali površino naprave podvoji mejne vrednosti temperature ali jih ne uporabi, potrebno pa je kvečjemu opozorilo ali oznaka. V zvezi s tem se v oddelku 7.1 standarda opozorilo zahteva samo na površini z najvišjo temperaturo med deli, kjer so presežene mejne vrednosti. Barve oznake z opozorilom se lahko razlikujejo od mednarodnih opozorilnih barv, kar lahko uporabnike zmede. Poleg tega je zaradi dvoumnosti zahtev iz tega standarda slednjega mogoče razlagati tako, kot da omogoča opustitev merjenja povišanja temperature na določenih delih zadevnega izdelka, kar lahko privede do neupoštevanja ali podvojitve mejnih vrednosti temperature, ki se v okviru standarda uporabljajo za celotni izdelek. Zato še vedno obstaja tveganje opeklin pri ljudeh in domačih živalih ter za standard kot tak ne bi smela veljati domneva o skladnosti z Direktivo 2014/35/EU.

(4) Potem ko je Komisija proučila standard EN 60335-2-9:2003, kakor je bil nazadnje spremenjen z A13:2010, v okviru delovne skupine za direktivo o nizki napetosti, ki je skupina področnih strokovnjakov, ter v sodelovanju z državami članicami in zainteresiranimi stranmi, se je skupaj z večino strokovnjakov iz držav članic strinjala s trditvami Nemčije in Norveške. Zato je bilo sklenjeno, da standard ne izpolnjuje varnostnih ciljev iz točke 1(c) Priloge I k Direktivi 2014/35/EU v povezavi s točko 2(b) navedene priloge.

(5) Ob upoštevanju varnostnih vidikov, ki jih je treba izboljšati, in do ustrezne revizije standarda, bi bilo treba sklic na standard EN 60335-2-9:2003, kakor je bil nazadnje spremenjen z A13:2010, objaviti v Uradnem listu Evropske unije skupaj z ustrezno omejitvijo, s katero sklicevanje na določene dele standarda, za katere omejitev velja, ne bi omogočalo domneve o skladnosti –

SPREJELA NASLEDNJI SKLEP:

Člen 1

Sklic na standard EN 60335-2-9:2003 „Gospodinjski in podobni električni aparati – Varnost – 2-9. del: posebne zahteve za žare, opekače in podobne prenosne aparate za pripravo hrane“, kakor je bil nazadnje spremenjen z A13:2010, se objavi v Uradnem listu Evropske unije z omejitvijo, določeno v Prilogi.

Člen 2

Ta sklep je naslovljen na države članice.

V Bruslju, 19. julija 2017 Za Komisijo Elżbieta BIEŃKOWSKA Članica Komisije

(1) UL L 316, 14.11.2012, str. 12.

(2) Direktiva 2014/35/EU Evropskega parlamenta in Sveta z dne 26. februarja 2014 o harmonizaciji zakonodaj držav članic v zvezi z omogočanjem dostopnosti na trgu električne opreme, ki je načrtovana za uporabo znotraj določenih napetostnih mej (UL L 96, 29.3.2014, str. 357).